钦定古今图书集成/理学汇编/文学典/第111卷 > 李先芳
## 钦定古今图书集成/理学汇编/文学典/第111卷 > 李先芳

按《列朝诗集》：“先芳，字伯承，濮州人。嘉靖丁未进士，除
新喻知县，迁刑部郎中，改尚宝司丞，升少卿，降亳州
同知，稍迁宁国府同知，复以台评罢。伯承年十六，美
如冠玉，会选良家子，尚主名在籍中，寻罢归。伯承自
负才名，多所傲睨。两御史出按部，故事当从尚宝授
印，两御史自尊，顾视从吏。伯承诧之曰：‘尚玺郎当受
印，绣衣，安所得黑衣耶’？”两御史大惭，大计时颇被螫，
及为外吏，益奴视僚属，不具宾主，竟用是败，家故多
赀。壮年罢官，精计，然白圭之䇲，家益起，大构园亭，广
蓄声妓，擫竽揳瑟，二八迭侍，谙晓音律，尤妙琵琶，赏
音者谓江东查八十，无以过也。优游林下，享文酒声
伎之奉，四十馀年，年八十四而卒。始，伯承未第时，诗
名籍甚齐、鲁间，先于李于鳞通籍后，结诗社于长安。
元美隶事大理，招延入社，元美实扳附焉，又为介。元
美于于鳞，嘉靖七子之社，伯承其若敖蚡冒也。厥后
李、王之名已成，羽翼渐广，而伯承左官落薄，五子、七
子之目，皆不及伯承。伯承晚年，每为愤盈，酒后耳热，
少年用片语挑之，往往怒目嚼齿，不欢而罢。邢子愿
以台使按吴，访弇州而归，伯承与极论其始末，语已
目直上视，气勃勃颐颊间拍案覆杯，酒汁沾湿，子愿
逡巡不敢应。后为伯承志墓，亦略及之。余闻之卢德
水如是。今之论者，奉历下为晋、楚，揶揄伯承使之捧
盘盂而从小邾之后。余录伯承诗，次于《于鳞》之上，使
伯承之魂为之默举，且以间执耳食者之口也。